En 31-årig mand bliver torsdag fremstillet i grundlovsforhør. Han er sigtet for drabsforsøg på en kvinde i Frederikshavn.

En kvinde blev alvorligt såret ved et knivstikkeri i en lejlighed på Elmevej i Frederikshavn onsdag aften. Nordjyllands Politi fik klokken 19.43 en anmeldelse om, at en kvinde skulle være blevet stukket med en kniv. Det fortæller vagtchef Per Jørgensen. Politiet har anholdt en 31-årig mand fra Frederikshavn og sigtet ham for drabsforsøg. - Den 31-årig mand sigtes for drabsforsøg, fordi kvindens skader betegnes som livstruende, siger vagtchefen. Da der ved grundlovsforhøret formentlig vil blive begæret lukkede døre, kan vagtchefen ikke fortælle mere på nuværende tidspunkt. Ifølge TV2 Nords mand på stedet var et større område omkring Elmevej spærret af onsdag aften.